ПРИМЕР ИЗ ПРАКСЕ У ВРТИЋУ „СЛАВУЈАК“

**ПРИМЕНА ПЛАТФОРМЕ GOOGLE CLASSROOM У ВРТИЋУ**

По објављивању вандредног стања и увођења online наставе за основне школе преко ове исте платформе, дошли смо на идеју да би могли на исти начин да организујемо васпитно образовни рад са нашом децом и родитељима из вртића „Славујак“.

Формирали смо предмете који личе и имају слична имена као наше методике васпитно образовног рада, а то су:

* ликовне игре
* математичке игре
* говорне игре
* музичке игре
* физичко

поред ових предмета ту су још и предмети:

* занимљиве игре ( едукативне, друштвене, видео…)
* читање речи ( то је нешто што ми радимо од почетка ове школске године, по методици НТЦ-а па смо желели то да наставимо и у електронској форми).

Поред овога у плану имамо још неке занимљиве “предмете”.

Све родитеље смо мејлом обавестили да ћемо на овај начин пробати да одржимо и наставимо наш васпитно образовни рад са њиховом децом. Притом смо нагласили да није обавезно, да могу и не морају да се укључе. Имали смо веома позитивне реакције родитеља на овај мејл обавештења, што нам је дало ветар у леђа.

Следећи корак је био укључивање тј. позивање преко мејла свих родитеља у направљене предмете. За сваки предмет иде посебно укључивање тако да не морају сви бити укључени у све, већ родитељи бирају према афинитетима свог детета и својим личним. Можемо се похвалити тиме да имамо отприлике исти број укључених родитеља односно деце у сваком предмету. Наиме наша група броји 36-торо уписане деце, а по предмету имамо око 30 укључених, и то су углавном увек исти родитељи односно деца.

Укључивање у предмете може да се врши и преко кода предмета који добију наставници када направе предмет, па могу путем телефона или мејла послати код родитељима за предмет. Сваки предмет има свој код.

Ми смо изабрали варијанту да их ми све укључимо, да не морају да уносе кодове сами, а и на овај начин сваки пут кад нешто објавимо у учионици они на мејл добију информацију о томе, па можда и они који се до сад нису укључили пожеле да ипак виде о чему се ради.

Други мејл обавештења за родитеље уследио је убрзо, јер смо открили да ова платформа има и своју апликацију за телефоне, тако да сви могу да прате игре без обзира да ли имају рачунар или не. Такође апликација далеко олакшава родитељима да нам шаљу урађене дечије задатке у виду фотографије, јер чим сликају дечији рад могу га отпремити.

У учионици за наставнике постоје опције објављивања материјала, задатака, квизова, презентација, линкова, докумената, видео записа игара… Било шта од овога да се постави у оквиру неког предмета родитељи добију обавештење на свој мејл којим су улоговани у тај предмет односно учионицу. Уколико објавимо задатак полазницима предмета одмах поред упуства за рад излази и прозор који се зове ваш рад, помоћу којег нам шаљу повратне информације тј. урађен задатак обично у форми фотографије или описно.

У одељку стрим у учионици постоји одељак за кометаре самог предмета и ту и наставници и сви полазници могу коменарисати материјале, игре, све што је објављено и међусобно могу комуницирати и видети коментаре свих.

У одељку школски рад налазе се опет игре, задаци и материјали које су поставили наставници (васпитачи), али са изменом за приватне коментаре између полазника предмета и васпитача, нарочито кад је реч о израђеном задатку од стране детета. Управо у овом делу већ имамо обављене разговоре са 5 родитеља, за које слободно можемо рећи да су изгледали као “отворена врата” у вртићу. Родитељ сад у ствари има много јачу слику о томе како дете ради задатке и до ког нивоа је стигло у свом развоју, па нам на основу тога траже додатну подршку кроз форму “Отворених врата”.

Сваки радни дан у Учионици објављујемо по нешто у зависности од тога шта смо спремили као и према ономе за шта родитељи односно деца покажу нарочито интересовање. Па тако до сад објавили смо чак 5 осмосмерки у размери 6x6, као и задатака који се односе на цртање или сликање нечега (нпр. тема “Пролеће” или “Један дан са мојом породицом”), јер су за то деца показала посебно интересовање.

Повратне информације такође добијамо у великом броју свакодневно, највише у виду позитивних коментара на игре, како се деца сналазе у њој, затим у виду фотографија или видео записа дате игре у одељку стрим. Док у одељку школски рад, код задатака добијамо опис како се дете снашло у одређеном задатку и/или фотографију конкретног урађеног задатка.

На овој платформи постоји и опција за групни рад, односно рад у малим групама, у којој може да се одради нека форма радонице. Такав рад имамо у плану за неки наредни период.

Овај вид комуникације препоручиле бисмо свим својим колегиницама, јер даје прегрш могућности за комуникацију између деце, родитеља и васпитача. Такође на овај начин скупљају се радови деце и по окончању вандредног стања то се може одштампати и приложити у дечији портфолио.

Васпитачи вртића „Славујак“:

Милица Младеновић

Кресић Сања

Томић Јелена